**ΚΑΘΗΜΕΡΙΝΗ 07.02.2025**

**Οι επενδύσεις αντιπροσωπεύουν πλέον το 15% του ΑΕΠ**

**Πάνω από τις μισές επενδύσεις, αναφέρει ανάλυση της Alpha Bank, συγκεντρώνονται σε τρεις τομείς: βιομηχανία, δημόσια διοίκηση και ακίνητα**

2' 9" χρόνος ανάγνωσης



[Ειρήνη Χρυσολωρά](https://www.kathimerini.gr/author/eirini-chrysolora/)

07.02.2025 • 10:09

Κατά 2,2% αυξήθηκαν οι επενδύσεις το 9μηνο Ιανουαρίου – Σεπτεμβρίου, σύμφωνα με το **οικονομικό δελτίο της Alpha Bank** (Greece-Economic and Financial Outlook), έναντι στόχου του προϋπολογισμού του 2025 για αύξηση κατά 6,7% συνολικά το 2024.

Το δελτίο (επικεφαλής οικονομολόγος Παναγιώτης Καπόπουλος) επισημαίνει ότι παρά τη συγκρατημένη αύξηση του 2024, η συνεισφορά των επενδύσεων στο ΑΕΠ είναι συστηματικά θετική τα τελευταία χρόνια και αντιπροσωπεύουν πλέον περίπου το 15% του ΑΕΠ (από το τέλος του 2023 και μετά), έναντι 22% του ΑΕΠ του μέσου όρου της Ευρωζώνης.

Οι οικονομολόγοι της τράπεζας εκτιμούν ότι αν επιβεβαιωθεί η προβλεπόμενη από την κυβέρνηση αύξηση των επενδύσεων κατά 8,4% το 2025, αυτές θα αντιπροσωπεύουν το 17,5% του ΑΕΠ, έναντι πρόβλεψης για 20,8% στην Ευρωζώνη, μειώνοντας το λεγόμενο «επενδυτικό κενό».

Σημαντικές αλλαγές αναφέρει το δελτίο ότι έχουν γίνει στη σύνθεση των επενδύσεων από την περίοδο προ κρίσης.

Τότε, οι κατοικίες αντιπροσώπευαν πάνω από το 40% του συνόλου των επενδύσεων και περίπου 10% του ΑΕΠ. Το 2024 υπολογίζεται ότι αντιπροσωπεύουν το 14,3% των συνολικών επενδύσεων και 2,3% του ΑΕΠ.

Πάνω από τις μισές επενδύσεις, αναφέρει η ανάλυση της τράπεζας, συγκεντρώνονται σε τρεις τομείς: βιομηχανία, δημόσια διοίκηση και ακίνητα.

Η βιομηχανία σημειώνει συνεχή άνοδο από το 2018, φτάνοντας τα 5,4 δισ. ευρώ το 2023.

Η δημόσια διοίκηση και άμυνα ξεπέρασαν τα 5,3 δισ. ευρώ το 2023 και τα ακίνητα έφτασαν τα 5 δισ. ευρώ.

Αντίθετα, μείωση σημείωσαν οι τομείς των μεταφορών και αποθήκευσης, εκπαίδευσης και επαγγελματικών, επιστημονικών και τεχνικών δραστηριοτήτων.

Σημαντική προβλέπεται η συνεισφορά των δημοσίων επενδύσεων στον μεσοπρόθεσμο ορίζοντα.

Το 2025-2028 θα φτάσουν τα 64,2 δισ. ευρώ, αν συνυπολογισθούν τα συγχρηματοδοτούμενα έργα με την Ε.Ε. και αυτά του Ταμείου Ανάκαμψης.

Ειδικά από το Ταμείο Ανάκαμψης, οι επενδυτικές δαπάνες εκτιμώνται σε 9,8 δισ. ευρώ το 2025 και σε 11,6 δισ. ευρώ το 2026.

Οι επιχορηγήσεις από το Ταμείο Ανάκαμψης αναμένεται να τελειώσουν το 2026, αλλά οι εκταμιεύσεις δανείων θα συνεχιστούν έως το 2027-2028, συνεχίζει το δελτίο.

Σε ό,τι αφορά τις άμεσες ξένες επενδύσεις, το δελτίο επισημαίνει ότι την τελευταία 5ετία (εξαιρουμένου του 2020) αυξήθηκαν σημαντικά, ξεπερνώντας τα 5 δισ. ευρώ τον χρόνο κατά μέσον όρο.

Υποστηρίζει δε ότι οι προοπτικές είναι ελπιδοφόρες, επικαλούμενο πρόσφατη έρευνα για την ελκυστικότητα της χώρας ως επενδυτικού προορισμού, σύμφωνα με την οποία το 50% των ερωτωμένων εξέφρασε επιθυμία να αναπτύξει ή να επεκτείνει τις δραστηριότητές του στην Ελλάδα τον επόμενο χρόνο, έναντι 30% το 2019.

Η Ελλάδα ωστόσο κατατάχθηκε 19ος πιο ελκυστικός επενδυτικός προορισμός στην Ευρώπη για ξένες επενδύσεις το 2024, κάτι που σύμφωνα με τους συγγραφείς του δελτίου, «υπογραμμίζει τον εντεινόμενο ανταγωνισμό, καθώς και την ανάγκη για περαιτέρω βελτιώσεις του επενδυτικού περιβάλλοντος».